बावैसो सान सिगां बिहार बिसायख’थिआ खुंफुं जानानै बिसायख’थिनि फिथाइ ओंखारनायनि उनाव बिसायख’थि आयगा बिटिसि बिसायख’थिखौ फैगौ डिसेम्बर दाननि 7 आरो 10 खालाराव मोननै खोलोबाव खुंनो थिरांथा लाबाय। बे थिरांथाखौ बिटिआरनि साफ्रोमबो नोगोरारियानो गोसोजों बरायदों । मानोना थांनाय एप्रिल दाननि 4 खालारावनो बे बिटिसि बिसायख’थिया खुंजानो गोनांमोन। नाथाय हादराव क’रना जिउसानि गिख्रंथाव साग्लोबसारनायनि थाखाय लकदाउननि थाखाय बिसायख’थि आयगा थि सम गोयैसिम बिटिसि बिसायख’थिखौ खुंफुनायनिफ्राय बन्द खालामनानै दोनथ’दोंमोन। नाथाय बे दोनथ’नाय सानखौ दिनै फोसावबाय । बिटिसि बिसायख’थिनि खालारखौ फिन फोसावै समाव बिटिसि बिसायख’थिनि थाखाय क’रना जिउसानि साग्लोबसारनाय समावबो बिसायख’थिनि फोसावदिंनायनि मेल-मिथिंफोरा फिसा-फिसायै खुंजादोंमोन । थांनाय मार्स दाननिफ्राय दिनैसिम 9 दान बिटिसि बिसायख’थिनि मुङाव बिजाथि, राजखान्थि दोलो आरो रायजोफोरा दुंब्रुद-दुंब्रुद बिटिसि बिसायख’थिनि आबहावाजों थानो गोनां जादोंमोन। बे थारदि बिजाथिफोरा गावनि भटारफोरखौ खुसि खालामनानै लाखिनो थाखाय बायदि मेल-मिथिं खालामनानै जानाय-लोंनाय होनो गोनां जानायाव नांगौनि गोबां रांखावरि खरसा खालामनो गोनां जादों। बे बिटिसि बिसायख’थिआनो बुहुमनि मादावनो लाउसिन बिसायख’थि जाबाय । बेयो जारिमिन जानानै थासिगोन। नाथाय बिहार बिसायख’थिया फोरमान खालामबायदि जायगायारि राजखान्थि दोलोफोरा जोबस्रांनायनि लामायाव फैबाय। मानोना बिटिसि बिसायख’थियाव जायगायारि राजखान्थि दोलो बिपिएफ आरो इउ पि पि एल दोलोआ बिजाथि फसंनायनि अनगायै हारिमायारि बिजेपि आरो कंग्रेस दोलोयाबो बिजाथि फसंदों। जेनिबा बिपिएफ आरो इउ पि पि एल दोलोनि थाखाय कंग्रेस दोलोखौ गिनाङाब्लाबो बिजेपि दोलोनि सायाव एसे साननांगौ जादों। मानोना बिटिसि खुंथायखौ बिजेपिआ खुंनायनि मिजिंग लानानै बिजेपिनि रायजो आफादगिरि रन्जित दासजों लोगोसे आसामनि मन्थ्रि हेमन्त बिस्व शर्मा बादि गोबां बिजेपि दैदेनगिरिफोरा बिटिसि बिसायख’थियाव थोंजों बाहागो लानानै बिटिआराव सोलायहोनो नागिरनाया सानजाथाव जानानै फैदों। बेखौ नायोब्ला बिटिसि बिसायख’थियाव जायगायारि राजखान्थि दोलोनि थाखाय मोजां लैखोन नङा। दानि मिरु आरो रायजोयाव खुंथायाव थानाय दोलोआनो गोबां रायजोयाव जायगायारि गोहोनि सायाव मैखोम गोहोम गोग्लैदों। बिहाराव मोनसे समाव हारियारि दैदेनगिरि हिसाबै ओंखारबोनाय नीतिश कुमारखौ बिदि मोनसे थोरोबसिम लांनाय जादोंमोनदि, जेराव बिखौ गिबि मन्थ्रि थामहिनबा एनडिएनि दैदेनगिरि हिसाबै फसंनाय जादोंमोनब्लाबो बिखौ दा बिजेपिनि सायाव सोनारनो गोनां खालामबाय। जाय सुबुं नीतिश कुमारआ हादरनि गाहाइ मन्थ्रिनि दाबिदार जागौमोन, दिनै बिखौ बिहारनि स्निथि गिबि मन्थ्रि बिबानाव दोननानै राजखान्थिनि दिङायाव लोरगि गोयै बादि खालामबाय। थिग बिदिनो बिटिसि बिसायख’थियाव बिपिएफ एबा इउ पि पि एल दोलोआ गोबां मासि मोनब्लाबो मेजिग नम्बर मोनहोनायाव बिजेपि दोलोयासो लोगो जाहैनो हागौ, अब्ला बिटिसिनि खुंथायाव बिजेपिनिफ्राय लोगो जाहैनानै इउ पि पि एल दोलोनिफ्राय प्रमद बर’खौ गाहाइ मावफुंगिरि बिबानखौ होनानै बिजेपिनिफ्राय लेङाइ गाहाइ मावफुंगिरि नङाबा बिपिएफ दोलोनिफ्राय हाग्रामा महिलारीखौ गाहाइ मावफुंगिरि बिबानखौ होनानै बिजेपिनिफ्राय लेङाइ गाहाइ मावफुंगिरि बिबानखौ लानो हागौखौ मिजिंग थिनो हायो। मानोना बिहाराव नीतिश कुमारआ गिबि मन्थ्रिब्लाबो बिनि फारनैथिंबो लेङाइ गिबि मन्थ्रिखौ हेफाजाबगिरि महरै दोननाय जादों। अब्ला बिटिसिआवबो बिजेपिया लेङाइ गाहाइ मावफुंगिरिनि बिबानाव थानानै बिपिएफ नङाबा इउ पि पि एल दोलो सोरखारखौ सोमावग्लुंबाय थागोन नामा बे मोनसे फिननाय गोयै सोंलु। दा फैगौ डिसेम्बर दाननि 7 आरो 10 खालाराव खुंजानो गोनां बिटिसि बिसायख’थियाव बर’जों लोगोसे गुबुन भटारफोरा बबे राजखान्थिनि फाग्ला बारजों बुखार लांजायो बेसो नायथाव जागोन। जियानो जाया मानो फैगौ डिसेम्बर दानाव खुंजानो गोनां बिटिसि बिसायख’थिया गोजोनै खुंजाथों बेखौ मिजिंग थिबाय।